SUID-AFRIKAANSE RADIOLIGA 
SARLNUUS SONDAG 2 FEBRUARIE 2003 


U luister na amateurradiostasie ZS6SRL van die Suid-Afrikaanse Radioliga, die 
nasionale vereniging vir amateurradio in Suid-Afrika, met `n nuusbulletin wat 
elke Sondag om 08:15 Sentraal Afrika Tyd (SAT) in Afrikaans en om 08:30 SAT 
in Engels uitgesaai word. 


Hierdie bulletin is ook op die webwerf van die SARL by www.sarl.org.za, en op 
pakketbulletinborde beskikbaar. 


In die nuus vandag; 

SARL INTEGNET KOM OP 23 FEBRUARIE TERUG 
LAEKRAG 7 MHz BAKEN VAN SA IN VSA GEHOOR 
AMATEURRADIOKLUBS BIED RAEF-KURSUSSE AAN 
AKTIWITEITE OM AAN DEEL TE NEEM 

Bly ingeskakel vir meer besonderhede hieroor en ander nuusitems. 


Besoek ook die SARL-webblad of skakel die SARL-kantoor wat vanaf 09:00 tot 
13:00 op weeksdae oop is by telefoon 011 675-2393 vir inligting oor hoe om by die 
SARL aan te sluit, boekverkope en alle verwante amateurradio-aangeleenthede. 


Die SARLnuusdiens nooi klubs en individue om nuus aangaande amateurradio 
aan news@sarl.org.za nie later nie as die Donderdag wat die bulletin vooraf gaan, 
in te stuur. Indien moontlik stuur dit asb in Afrikaans sowel as Engels. 


U luister na ZS6SRL. 
Die nuus volg in besonderhede: 
SARL INTEGNET KOM OP 23 FEBRUARIE TERUG 


Die SARL INTEGNET kom op Sondag 23 Februarie terug. Die SARL het `n 
borgskap van R15 000 van Telkom ontvang vir die weeklikse ARMI-program 
en tien Integnetprogramme gedurende 2003 sowel as `n spesiale gebeurtenis op 
Vrouedag en een jeugaktiwiteit op die lug. 


Die program op 23 Februarie sal Dr John Champa, K8OCL, die voorsitter van 
die ARRL se Hoëspoed Digitale Netwerke en Multimedia werkgroep, betrek. Die 
groep is deel van die ARRL se Amateurradio Tegnologietaakmag wat in die lewe 
geroep is om nuwer kommunikasietegnologieë te ondersoek en moontlikhede om 
hul aanwending en aanpasbaarheid in die amateurradiodiens te evalueer. 


KBOCL sal die werking van sy groep bespreek en die lig laat val op die onlangs 
aangekondigde “Hinternet”. Hoëspoed multimedia amateurradio via die “Hinter- 
net” kan die volgende groot gebeurtenis vir amateurradio wees. John Champa 
het gesê “Ons verwag dat dit niks minder as revolusionêr sal wees nie”. Champa 
sê die term “Hinternet” (ham -- Intenet) is `n gebruikersvriendelike manier om te 


verwys na die ontwikkeling van hoëspoed Radio Lokale AreaNetwerke (RLANS) 
wat in staat is om gelyktydig oudio-, video- en dataseine te dra. 


Die program sal op Sondag 23 Februarie vanaf 20:00 tot 21:30 op verskeie her- 
halers in Suid-Afrika met `n interaktiewe herleiding op 3718 kHz LSB en `ʼn 
uitsending deur Sentech op 3215 kHz AM op die lug wees. 


Klubs wat aan die interaktiewe netwerk wil deelneem en hulle herhaler wil kop- 
pel moet 'n e-pos aan armi@sarl.org.za stuur met besonderhede van hulle her- 
halerdekking, frekwensie en telefoonnommer wat gekoppel moet word. Sit asb 
SARL INTEGNET?2003 in die onderwerpblokkie. 


Hierdie ontwikkeling beloof om nie net baie interessant te wees nie maar ook baie 
belangrik. 'Teken dus die datum van die program waaraan u ook kan deelneem 
nou reeds in u dagboek aan sodat u dit nie sal misloop nie. 


LAEKRAG 7 MHz BAKEN VAN SA IN VSA GEHOOR 


Op Dinsdag 29 Januarie het Bill, WASLXJ, die sein van die laekrag 7 MHz 
baken wat deur ZS1J in Plettenbergbaai bedryf word, positief geidentifiseer. 
Hy het syfer 2 vir leesbaarheid toegeken, syfer 1 vir seinsterkte en `n 9 vir 
toon. Bill het ook `n bandopname van die sein gemaak en dit die oggend van 
die 29ste aan verbaasde Suid-Afrikaanse amateurs teruggespeel op die daaglikse 
splitfrekwensienet wat op 7095 en 7177 kHz plaasvind. 


Gedurende die laaste vier maande is 'n baie laekrag bakensender in bedryf vanaf 
die OTH van ZS1J in Plettenbergbaai, Suid-Afrika. Die gemete uitsetkrag van 
die 7029 kHz-uitsending is 100 mikrowatt en ontvangsrapporte van oraloor Suid- 
Afrika, tot 1100 km ver, is deur die bakenoperateur , Roger Davis, ontvang. 


Gedurende een van hul daaglikse vroegoggendskedules is Bill, WASLXJ, deur 
ZS1J gevra om vas te stel of hy die bakensein kan ontvang aangesien Bill `n 
uiters sensitiewe antennastelsel het en gereëld met 20 dB oor S9 seine in Suid- 
Afrika op 40 m gehoor word. Bill het `n akkurate frekwensielesing van die sein 
versoek en dit is aan hom as 7029,0155 kHz verskaf. Bill het die fasiliteit om die 
bandwydte van sy ontvanger tot 'n ongelooflike 10 Hz te verminder ten einde 
dit moontlik te maak om selfs die swakste sein tussen die geraas uit te snuffel. 


Besoek die bakenwebwerf van ZS1J nl zs1j@agsl.net. 
AMATEURRADIOKLUBS BIED RAEF-KURSUSSE AAN 


Die Sandton Amateurradioklub sal weer `n RAE-kursus aanbied vir die komende 
eksamen. 


Die kursus begin op Woensdag 5 Februarie. 


Lesings word elke Woensdagaand aangebied by die Nasionale AmateurRadioSen- 
trum, Radiokop. 


Vir verdere inligting, kontak Graham ZS6GJH by 082 441 6989 of stuur e-pos 
aan zs6gjh@icon.co.za. 


Die Magalies Radioamateurklub het gister met `n kursus dmv Afrikaans in Pre- 
toria begin. Dit is nognie te laat om in te skryf nie en indien daar nog voorne- 
mende studente is, is hulle volgende Saterdag 8 Februarie om 14:00 welkom by 
die klub se klubhuis op die hoek van Breyerlaan en Millstraat, Waverley, Pre- 
toria. Vir meer inligting kontak Marten, ZS6ZY, by tel 012 332 2104 of vir 
George, ZS6ONE, by tel 012 664 4155. 


AKTIWITEITE OM AAN DEEL TE NEEM 
SARL HF VELDDAG 


Die eerste been van die SARL HF-velddag sal volgende naweek van 8 tot 9 
Februarie plaasvind. Die reëls is aangepas sover dit die opstel van die veldstasie 
en kragleweringvermenigvuldigers betref en bonuspunte sal nou toegeken word. 
Die reëls verskyn in die nuwe kompetisieboek wat beskikbaar is op die SARL se 
webtuiste. 


SARL KINDERDAGAKTIWITEITE 
Moenie die SARL Kinderdag vergeet wat op Saterdag 8 Februarie plaasvind nie. 
NUWE ADRES VIR NUUSITEMS 


Die gebruik van die Hotmailadres vir sarlnuus is nou gestaak. Nuusitems moet 
in die vervolg slegs aan news@sarl.org.za gestuur word. 


Hierdie bulletin is saamgestel deur George, ZS6NE, en gelees deur .......... vanuit 
AS 'N diens aan radioamateurs, kortgolfluisteraars en elektronikaentoe- 
siaste. 


Die SARL nooi u ook om Sondae om 10:00 na Amateur Radio Mirror Interna- 
tional op 21560, 9750 en 7082 kHz en 145,625 MHz in die Oos Londen-, 145,650 
in die Durban- en 145,750 MH in die Pretoriagebied te luister. 


In vandag se program is die finale verslag oor die voortplantingseksperiment 
tydens die sonsverduistering, alles oor RF-steurings en in tegnopraatjies “die 
g's in die masjien”. 

'n Heruitsending kan Maandagaande om 20:00 SAT op 3215 kHz gehoor word. 
ARMI word deur Telkom en Sentech geborg. 


Die volgende net van die President van die SARL sal op Sondag 23 Februarie 
gehou word. 


U het geluister na ZS6SRL, dankie dat u by ons aangesluit het. Baie dankie 
aan diegene wat items vir die bulletins verskaf en aan al die amateurs wat so 
gereëld die herleidings waarneem. 


Hierdie Afrikaanse uitsending eindig nou en SARLNUUS wens u `n aangename 
week toe. 


Totsiens almal. 


LAAT NUUS 
CGOLUMBIA TRAGEDIE 


Gistermiddag, anders as wat ek normalerwyse doen, blaai ek na 18:35 deur die 
31 m band en op 9760 kHz vang my ore iets omtrent `n tragiese gebeurtenis wat 
plaasgevind het. Ek luister met aandag verder en ja, dis waar, die Columbia 
ruimtetuig van die VSA het gedisintegreer toe dit op `n terugvlug die aarde se 
atmosfeer binnegegaan het. Op die 19:00 TV-nuus sien ek die harde waarheid. 
Sewe hoogs gekwalifiseerde , brawe, nugterdenkende mense is in die atmosfeer tot 
rook verbrand met geen kans gegun om selfs by 'n venster te probeer uitspring 
nie. 


Die volgende TV-beeld is van twee treine in Zimbabwe in `n kop aan kop botsing 
op dieselfde spoor. 100 mense sterf. Watter een van die twee is die mees tragiese? 
Ek waag nie `n antwoord nie, maar ons amateurs identifiseer beter met die 
Columbiatragedie aangesien van die bemanning ook amateurs was en party van 
ons moontlik radiokontak met van die betrokkenes gehad het. 


Ek het die President van die SARL na die TV-nuus per selfoon gekontak op 
watter stadium hy nog onbewus was van die treurige gebeure aangesien hy in 
Suide van KwaZulu-Natal op besoek was. Hy was stomgeslaan deur die nuus. 
Hy spreek sy innige medelye uit teenoor die naasbestaandes van hulle wat familie 
in die rampe verloor het. 

Hy vertrou dat die naasbestaandes en vriende die effek van die gebeure sal kan 
verwerk en weer met die lewe op `n positiewe wyse sal kan voortgaan. 


/EX 


